10 von çörəyi

10 von çörəyi (), bəzən 10 von vaflisi və ya şipvonppan – ilk dəfə 2019-cu ildə Kyoncu şəhərində satılmış Cənubi Koreya küçə yeməyi. Cənubi Koreyanın 10 vonluq sikkəsinin formasında olan çörək və ya vaflidir. Tərkibində motsarella pendiri olur.

Cənubi Koreyanın digər şəhərlərində yeməyin bir çox variantı yaranmışdır: 50 von çörəyi (Concu), 100 von çörəyi (Tonyon) və 500 vön çörəyi (Seul). 2022-ci ildə Yaponiyada 10 yen çörəyi yaranmışdır.

 Tarixi 
Çörək Cənubi Koreyanın 10 vonluq sikkəsinin formasında hazırlanır. Bu sikkənin seçilməsinin səbəbi arxa tərəfində Kyoncu şəhərinin məşhur məbədi olan Pulquksada yerləşən Tabothap paqodasının təsvirinin olmasıdır.

Yemək Çejudo əyalətində yerləşən bir şirkət tərəfindən ixtira edilmişdir. Şirkət 2016-cı ildə kalmar formasında olan pendirli çörək hazırlamağa başlamışdır. Şirkət Cənubi Koreyanın müxtəlif yerləri üçün çörəyin müxtəlif formalarda olan variantlarını hazırlamağa başlamış və Kyoncu üçün 10 vonluq sikkəni seçmişdir. Şirkət Kyoncuda fəaliyyət göstərən yerli distribüterlə müqavilə imzalamış və məhsulu 2019-cu ilin dekabrında Kyoncuda yerləşən Hvannidan-kil mağaza küçəsində satmağa başlamışdır. Lakin satıcı müqavilənin şərtlərini pozmuş və Çejudo əyalətindən olmayan pendirdən istifadə etmişdir. Satıcı mülki məhkəmə işi nəticəsində cərimə olunmuş, müqaviləyə 2021-ci ildə xitam verilmişdir. Buna baxmayaraq, satıcı çörəyi fərqli brend adı altında satmağa davam etmişdir. Daha sonra şəhərdə digər təqlidçi satıcılar yayılmağa başlamışdır. Məhkəmə satıcıya "10 von çörəyi" adından istifadə etməyə qadağa qoysa da, şirkət "Kyoncunun 10 von çörəyi" adından istifadə edərək bu qərardan yayınmışdır.

2021-ci ilin sentyabrında Cənubi Koreya prezidenti Yun Sok Yol kampaniya zamanı 10 von çörəyi yemişdir. 2024-cü ildə Honkonqda yerləşən bir mağaza çörəyi "10 sent çörəyi" adı ilə satmağa başlamışdır.

 Leqallıq 
2022–2023-cü illərdə Koreya Bankı sikkənin dizaynından kommersiya məqsədilə istifadəsini qadağa edən qanunu əsas göstərərək istehsalçılardan yeməyin dizaynını dəyişməyi tələb etmişdir. Mağaza sahiblərinin çoxu bu tələbə istəksiz yanaşmışdır. Onlar bildirmişdirlər ki, Cənubi Koreya hökuməti sikkənin dizayn fayllarını Koreya Açıq Hökumət Lisenziyası altında paylaşmışdır, bu isə kommersiya məqsədli istifadəyə icazə verir. Koreya Bankı lisenziyanın istifadəsinin səhv olduğunu açıqlamışdır. 2024-cü ilin avqustunda Koreya Bankının müəyyən hallarda (məsələn, çörək dizaynı) sikkə dizaynının kommersiya məqsədli istifadəsinə icazə verən qanun dəyişiklikləri edəcəyi bildirilmişdir.

 İstinadlar 

 Xarici keçidlər 


Kateqoriya:2019-cu ildə Cənubi Koreyada yarananlar
Kateqoriya:Küçə yeməkləri
Kateqoriya:Koreya mətbəxi
Kateqoriya:Vaflilər
Kateqoriya:Pendir xörəkləri